นฤมล อาจอำนวยวิภาสเอ็มดีใหม่บล.เอเชีย พลัส
“นฤมล อาจอำนวยวิภาส” กรรมการผู้จัดการคนใหม่ บริษัทหลักทรัพย์ (บล.) เอเซีย พลัส เพิ่งได้รับการแต่งตั้งจาก “ก้องเกียรติ โอภาสวงการ”
18 ก.ค. 2555

โดย...เจียรนัย อุตะมะ
“นฤมล อาจอำนวยวิภาส” กรรมการผู้จัดการคนใหม่ บริษัทหลักทรัพย์ (บล.) เอเซีย พลัส เพิ่งได้รับการแต่งตั้งจาก “ก้องเกียรติ โอภาสวงการ” ประธานกรรมการบริหาร มีผลตั้งแต่วันที่ 2 ก.ค. 2555 ที่ผ่านมา
หน้าที่ของเธอคือดูแลรับผิดชอบงาน 4 ฝ่าย ได้แก่ ธุรกิจตราสารอนุพันธ์ (Equity Derivatives) สายงานวิจัย (Research) ตลาดอนุพันธ์ (ประเทศไทย) (TFEX) การตลาดอิเล็กทรอนิกส์ (EBusiness) และเป็นกรรมการทั้งในธุรกิจนายหน้า (Brokerage Management Committee) และบริหารสินทรัพย์ (Wealth Management Committee)
“นฤมล” กล่าวว่า การได้มาร่วมงานกับ บล.เอเซีย พลัส ซึ่งเป็นบริษัทหลักทรัพย์ที่มีชื่อเสียง มีระบบการซื้อขายและไอทีที่ทันสมัย พนักงานมีคุณภาพ ทุ่มเทและเข้าใจธุรกิจอย่างแท้จริง นั่นถือเป็นโอกาสในการเรียนรู้ที่หลากหลาย ทำให้ได้ดึงศักยภาพมาใช้ให้เกิดประโยชน์สูงสุด โดยจะนำความรู้และประสบการณ์ตลอดระยะเวลามากกว่า 10 ปี ในสายงานนี้มาประกอบกับจุดแข็งของบริษัท เพื่อพัฒนาให้บริษัทแข็งแกร่งยิ่งขึ้น โดยจะนำทัพ 4 ฝ่ายงานที่ดูแล ผนึกกำลังเพื่อเพิ่มความหลากหลายของผลิตภัณฑ์และบริการใหม่ๆ เพื่อรองรับลูกค้าทุกประเภท ครอบคลุมบุคคลธรรมดาและสถาบันทั้งในประเทศและต่างประเทศ
เธอถือเป็นผู้บริหารรุ่นใหม่ไฟแรง ได้รับการยอมรับในความสามารถ โดยเฉพาะอย่างยิ่งถือเป็นผู้คร่ำหวอดในด้านตราสารอนุพันธ์ และมีประสบการณ์ทำงานในการพัฒนาผลิตภัณฑ์ทางการเงินใหม่ๆ อาทิ การยืมและให้ยืมหลักทรัพย์ (SBL) ใบสำคัญแสดงสิทธิอนุพันธ์ (DW) อนุพันธ์นอกตลาด (OTC Equity Derivatives) กองทุนรวมอีทีเอฟ (ETF) ซึ่งเป็นที่ทราบโดยทั่วกันในแวดวงตลาดทุน
แผนงานระยะยาวของเธอเริ่มจาก แผนแรก ระบบออนไลน์ SBL ให้ลูกค้าทุกประเภท
แผนที่สอง เพิ่มปริมาณการซื้อขายของ DW 
แผนที่สาม ออกหุ้นกู้อนุพันธ์บนหุ้นในและต่างประเทศ
แผนที่สี่ เสนอขาย OTC Equity Derivatives และแผนที่ห้า ออกกองทุน ETF ร่วมกับบริษัทหลักทรัพย์จัดการกองทุนรวมหลายแห่ง โดยทำหน้าที่เป็นผู้ดูแลสภาพคล่อง (Market Maker : MM) และผู้ร่วมค้าหน่วยลงทุน (Participating Dealer : PD) ซึ่งจะเป็นกองทุน ETF อ้างอิงดัชนี SET50 หรือดัชนีกลุ่มหลักทรัพย์ (Sector) และร่วมผลักดันกองทุน ETF แบบ Active (Inverse และ Leverage) เพื่อสนองความต้องการที่หลากหลายมากขึ้นของนักลงทุน
ส่วนสายงานวิจัย มีทีมงานวิจัยขนาดใหญ่รวมทั้งสิ้น 25 คน โดยมีผู้เชี่ยวชาญด้านงานวิเคราะห์หลักทรัพย์ที่มีประสบการณ์มากกว่า 1020 ปี บทวิเคราะห์ครอบคลุมหุ้นในและต่างประเทศกว่า 100 หลักทรัพย์ มีบทวิเคราะห์ตลาด TFEX และ AFET นับว่ามากเป็นอันดับต้นๆ ของบริษัทหลักทรัพย์ทั้งหมดในไทย มีการแนะนำกลยุทธ์การลงทุนที่เหมาะสมสำหรับนักลงทุน สะท้อนให้เห็นถึงการให้ความสำคัญกับการนำเสนอบทวิเคราะห์แก่นักลงทุนอย่างมีคุณภาพและรับผิดชอบ
ฝ่ายตลาดอนุพันธ์ก็พร้อมให้คำแนะนำบริการสินค้าประเภทใหม่ๆ และกลยุทธ์การลงทุนแบบมืออาชีพเพื่อลูกค้าอนุพันธ์โดยเฉพาะ อีกทั้งยังมีการจัดการอบรมและให้ข้อมูลสินค้าใหม่รายตัวแก่ลูกค้าเป็นระยะๆ สำหรับฝ่ายการตลาดอิเล็กทรอนิกส์ นอกจากมีระบบการซื้อขาย Online อันทันสมัยแล้ว เว็บไซต์เอเซีย พลัส ยังเป็นแหล่งข้อมูลข่าวสารและบริการที่ครบวงจร แสดงถึงศักยภาพและพื้นฐานที่ดีในการให้การสนับสนุนแก่ฝ่ายงานต่างๆ เพื่อส่งเสริมการเติบโตของธุรกิจ
เธอจบมัธยมปลายที่โรงเรียนเตรียมอุดมศึกษา พญาไท ปริญญาตรีบัญชีและพาณิชยศาสตร์ มหาวิทยาลัยธรรมศาสตร์ ปริญญาโทด้านการเงิน มหาวิทยาลัยเมอร์เรย์ สเตต เคนทักกี สหรัฐ จากนั้นได้งานแรกเป็นผู้ตรวจสอบบัญชีอาวุโสที่บริษัท เอิร์นแอนด์ยัง ปี 25342536
จากนั้นลาออกมาเป็นวาณิชธนากรที่ บล.จาร์ดีน เฟลมมิง ธนาคม ปี 25392541 ภายใต้ “มนตรี ศรไพศาล” เป็นหัวหน้าฝ่าย และ “กรณ์ จาติกวณิช” เป็นกรรมการผู้จัดการ
“นฤมล” เริ่มงานที่ บล.เคจีไอ ปี 2541 ขณะนั้นคือ บล.เอกธำรง โดยเป็นเจ้าหน้าที่ฝ่ายพัฒนาธุรกิจ สมัยที่ “กัมปนาท โลหเจริญวนิช” เป็นกรรมการผู้จัดการ และอยู่มาตลอดจนกระทั่งมีผู้ร่วมทุนใหม่เปลี่ยนชื่อเป็น บล.เคจีไอ (ประเทศไทย)
จนกระทั่งได้รับความไว้วางใจให้ก่อตั้งและดำรงตำแหน่งหัวหน้าฝ่ายธุรกิจตราสารอนุพันธ์เมื่อปี 2545 จนกระทั่งผ่านมานานนับ 10 ปี ผลงานเริ่มเห็นชัดเจน ผลงานของเธอที่มากมายคือการผลักดันให้เกิดการซื้อขาย DW
เธอเล่าว่า ที่ประสบความสำเร็จมาทุกวันนี้เกิดจากการที่เงินทุนถึง มีความรู้ มีระบบควบคุมความเสี่ยง และรัฐบาลสนับสนุน
“ก่อนออกสินค้าใหม่ทุกคนในฝ่ายต้องไปอบรมกับบริษัทแม่ที่ฮ่องกงและไต้หวัน เพื่อทำความเข้าใจสินค้าเพียงพอที่จะแนะนำนักลงทุนได้ และการพัฒนาสินค้าเกิดจากความต้องการของลูกค้าเป็นหลัก”
จากจุดเริ่มต้นปี 2545 ที่ก่อตั้งฝ่ายนี้ขึ้นมา ใช้เวลาไม่ต่ำกว่า 3 ปี จึงปรากฏรายได้เป็นกอบเป็นกำในงบการเงิน (25482549)
“นฤมล” กล่าวว่า เป็นคนชอบลุย ท้าทาย สนุกดี มีอะไรใหม่ โชคดีได้รับการสนับสนุนจากบริษัทแม่ให้ไปดูงานต่างประเทศบ่อย ทำให้เปิดกว้างนำมาปรับปรุงผลิตภัณฑ์
“เดิมอีทีเอฟไม่มีใครสนใจ ตอนนี้เริ่มนึกถึงทั้งที่ในต่างประเทศมีมานานแล้ว”
เมื่อถึงเวลาเหมาะสม เธอจึงได้รับข้อเสนอใหม่จาก บล.เอเซีย พลัส ในตำแหน่งงานที่ใหญ่กว่าเดิมและสูงสุดในวิชาชีพที่มืออาชีพพึงจะได้รับ
สาวมั่นคนนี้ เวลาว่างชอบอ่านหนังสือ โดยเฉพาะ Positive Thinking ของ “บุญเกียรติ โชควัฒนา” Just do it ของ “ริชาร์ด แบรนสัน”
ชอบท่องเที่ยวเมืองวัฒนธรรม อาทิ อียิปต์ และจอร์แดน ชอบเที่ยวทะเลทรายซาฮารา ในลักษณะแบกเป้เที่ยว ชอบปลูกต้นไม้และดำน้ำ
ชีวิตนี้ของเธอจึงไม่มีเหงา เพราะ Work Hard และ Play Hard เรียกได้ว่าคุ้มค่าที่เกิดมาแล้ว...